b'\n_START_ARTICLE_\nGermogen\n_START_SECTION_\nElulugu\n_START_PARAGRAPH_\nPatriarh Germogeni p\xc3\xa4ritolu ja esimesed 50 aastat elust on tundmatud. On vaid teada, et tema ilmalik nimi oli Jermolai. Teda on peetud p\xc3\xb5lvnevaks nii linnavaimulike seast kui ka aadlisuguv\xc3\xb5sast, k\xc3\xb5ige sagedamini on teda seostatud \xc5\xa0uiskite ja Golits\xc3\xb5nidega. Poolakad aga v\xc3\xa4itsid 17. sajandil, et patriarh oli nooruses hoopis Doni kasakas._NEWLINE_Arvatakse, et vaimulikku teenistust alustas ta Kaasani Issanda Muutmise kloostris juba selle asutaja p\xc3\xbcha Varsonofi eluajal. 1579. aastast on teada, et ta teenis kogudusepreestrina Kaasani Nikolai kirikus ja oli seotud Kaasani Jumalaema ikooni leidmisega. T\xc3\xb5en\xc3\xa4oliselt kirjutas just tema tsaar Ivan Julmale saadetud l\xc3\xbchikese \xc3\xbclevaate ikooni leidmisest ja sellega seotud imedest._NEWLINE_Preestrina kuulus ta valge vaimulikkonna hulka, see t\xc3\xa4hendab \xe2\x80\x93 oli abielus. P\xc3\xa4rast oma abikaasa surma s\xc3\xb5itis ta Moskvasse, kus v\xc3\xb5ttis 1587. aastal T\xc5\xa1udovi kloostris vastu mungap\xc3\xbchitsuse. 1588. aastal nimetati tulevane patriarh Kaasani Issanda Muutmise kloostri iguumeniks, hiljem aga \xc3\xbclendati arhimandriidiks. 23. mail (vkj 13. mail) 1589 p\xc3\xbchitseti ta piiskopiks ning nimetati esimeseks Kaasani ja Astrahani metropoliidiks.\n_START_SECTION_\nTeenistus piiskopina\n_START_PARAGRAPH_\nPeamiselt muslimitega asustatud Tatarimaal muretses uus metropoliit v\xc3\xa4ga \xc3\xb5igeusu levitamise ja muslimite keskel elavate kristlaste usu s\xc3\xa4ilimise p\xc3\xa4rast. Tema ettepanekute p\xc3\xb5hjal rakendati 1593. aastal ellu esimene riiklik programm \xc3\xb5igeusu edendamiseks ja kaitseks Venemaaga hiljuti \xc3\xbchendatud aladel, mis n\xc3\xa4gi ette Tatarimaa \xc3\xb5igeusklike eraldamise teiseusulistest ning islami avalike kombetalituste olulise piiramise, n\xc3\xa4iteks keelati Kaasanisse mo\xc5\xa1eede rajamine._NEWLINE_Kaasani metropoliidina viis ta patriarh Iiobi n\xc3\xb5usolekul sisse mitmete uute p\xc3\xbchakute austamise ja kehtestas uusi kiriklikke t\xc3\xa4htp\xc3\xa4evi. 1592. aastal hakati t\xc3\xa4histama Kaasani vallutamisel langenud s\xc3\xb5durite m\xc3\xa4lestusp\xc3\xa4eva ning \xc3\xbclevenemaaliselt austama kolme muslimite k\xc3\xa4e l\xc3\xa4bi hukkunud m\xc3\xa4rtrit, Kaasani Stefanit ja Pjotrit ning Johannes Uut. Samal aastal toodi Moskvast Tatarimaale Svija\xc5\xbeskisse \xc3\xbcle endise Kaasani peapiiskopi ja Moskva metropoliidi Germani s\xc3\xa4ilmed, keda hakati hiljem austama ka \xc3\xbclevenemaalise p\xc3\xbchakuna. 1595 leiti Uglit\xc5\xa1i p\xc3\xbcha v\xc3\xbcrsti Roman Vladimirovit\xc5\xa1i s\xc3\xa4ilmed. Samal aastal avastati Kaasani Issanda Muutmise kloostri uue kiriku ehitamisel Kaasani p\xc3\xbchakute Guri ja Varsonofi s\xc3\xa4ilmed. K\xc3\xb5iki neid kolme hakati samast aastast austama \xc3\xbclevenemaaliste p\xc3\xbchakutena._NEWLINE_Tema ajal valmis Kaasani Devit\xc5\xa1i klooster ja selle juurde kuuluv uus Jumalaema kirik, kus asub imettegev Kaasani Jumalaema ikoon._NEWLINE_P\xc3\xa4rast Boriss Godunovi v\xc3\xb5imuletulekut 1598. aastal sattus metropoliit Germogen ebasoosingusse ja j\xc3\xa4i kirikuelus tagaplaanile. Seda on selgitatud nii tema v\xc3\xb5imaliku kuulumisega \xc5\xa0uiskite suguv\xc3\xb5sasse kui ka lihtsalt tema k\xc3\xb5rge moraali ja meelekindlusega, mis ei meeldinud autoritaarsele tsaarile Borissile._NEWLINE_Ebasoosing j\xc3\xa4tkus ka Vale-Dmitri I v\xc3\xb5imu ajal, sest Kaasani metropoliit Germogen oli \xc3\xbcks kahest piiskopist, kes n\xc3\xb5udis tsaari v\xc3\xa4ljavalitu, poola katoliiklase Maryna Mniszch\xc3\xb3wna uuesti ristimist enne tema laulatust tsaariga. Selle taga oli metropoliidi s\xc3\xbcgav usuline veendumus, et katoliiklased on valeusulised, kelle ristimissakramenti ei saa kehtivaks lugeda. Sel ajal oli see \xc3\xb5igeusklike seas \xc3\xbcldlevinud seisukoht, kuid vaid kaks piiskoppi julgesid seda avalikult v\xc3\xa4ljendada ja endale kindlaks j\xc3\xa4\xc3\xa4da.\n_START_SECTION_\nMoskva patriarh\n_START_PARAGRAPH_\nVale-Dmitri I m\xc3\xb5rvamise j\xc3\xa4rel tagandati ametist kreeklasest patriarh Ignati, kuid uut patriarhi ei suudetud niipea valida. Ka Vassili \xc5\xa0uiski krooniti seet\xc3\xb5ttu 10. juunil (vkj 1. juunil) 1606 tsaariks senist tava rikkudes, sest patriarhi ametikoht oli t\xc3\xa4itmata. Kuna Vassilil oli vaja kiiresti oma v\xc3\xb5imu kindlustada, kuulutati ka 1591. aastal tapetud tsareevit\xc5\xa1 Dmitri Ivanovit\xc5\xa1 p\xc3\xbchakuks enne uue patriarhi ametisse seadmist, mis oli veelgi tavatum._NEWLINE_Ei ole t\xc3\xa4pselt teada, miks \xc5\xa0uiski nii kaua uue patriarhi valimisega venitas. On oletatud, et kuna ta soovis patriarhitoolil kindlasti n\xc3\xa4ha Kaasani metropoliiti Germogeni, v\xc3\xb5ttis viimase kohalej\xc3\xb5udmine Kaasanist nii kaua aega, et kroonimise ja muude sammudega v\xc3\xb5imu kindlustamiseks ei andnud seni oodata. Teisalt on andmeid, et Germogen oli sel ajal ikkagi juba Moskvas ning pidas isegi Vassili kroonimise tseremoonial k\xc3\xb5ne._NEWLINE_13. juulil (vkj 3. juulil) 1606 valis Vene \xc3\x95igeusu Kiriku t\xc3\xa4iskogu Germogeni patriarhiks ja samal p\xc3\xa4eval seati ta ametisse.\n_START_SECTION_\nBolotnikovi \xc3\xbclest\xc3\xb5us\n_START_PARAGRAPH_\nTema ametiaja \xc3\xbcheks esimeseks v\xc3\xa4ljakutseks oli Ivan Bolotnikovi juhitud talurahva\xc3\xbclest\xc3\xb5usu puhkemine, mille ajendas Vale-Dmitri kukutamine ja j\xc3\xa4tkuvalt viletsad majanduslikud olud Venemaal. \xc3\x9clest\xc3\xb5usnute poole l\xc3\xa4ksid \xc3\xbcle ka paljud s\xc3\xb5durid ja kaitsemalevlased, mist\xc3\xb5ttu \xc3\xb5nnestus neil oma kontrolli alla saada paljud linnad. 24. oktoobril (vkj 14. oktoobril) 1606 kuulutas patriarh v\xc3\xa4lja kuuep\xc3\xa4evase \xc3\xbcleriigilise paastu raskustest \xc3\xbclesaamiseks. Ta p\xc3\xbc\xc3\xbcdis selgitada oma l\xc3\xa4kitustes, et Vale-Dmitri ei olnud t\xc3\xb5eline troonip\xc3\xa4rija Dmitri Ivanovit\xc5\xa1 ja et tema k\xc3\xa4silased olid p\xc3\xbc\xc3\xbcdnud vene rahvast \xc3\xb5igeusust eemale juhtida. Suuresti peetakse tema teeneks seda, et Moskvas ei puhkenud ulatuslikke rahutusi ja linn s\xc3\xa4ilitas tsaar Vassilile ustavuse ajal, mil viimane ei suutnud langetada vajalikke otsuseid \xc3\xbclest\xc3\xb5usu ohjeldamiseks._NEWLINE_Veebruaris hakkas patriarh koos kirikukoguga ette valmistama Moskva Jumalema Uinumise katedraalis tseremooniat, millel andestati vene rahvale (sealhulgas Moskva elanikkonnale) t\xc3\xb5otuse murdmine tsaar Boriss Godunovi ja tema perekonna ees ning \xc3\xbcleminek usurpaatori Vale-Dmitri poolele. Tseremoonia ise leidis aset 2. m\xc3\xa4rtsil (vkj 20. veebruaril) ja seal astus \xc3\xbcles ka endine patriarh Iiob, kes selleks puhuks Moskvasse kutsuti._NEWLINE_\xc3\x9clest\xc3\xb5us aga j\xc3\xa4tkus. Kui esialgu keeldus patriarh Germogen \xc3\xbclest\xc3\xb5usnuid kirikuosadusest eemaldamast, siis nende uue pealetungi ajal kevadel 1607, mil nad purustasid tsaari armee Tula all ja murdsid piiramisr\xc3\xb5nga Kaluga \xc3\xbcmber (hukkus umbes 14 000 inimest ja 15 000 v\xc3\xb5itlejat l\xc3\xa4ks Bolotnikovi poole \xc3\xbcle), pani ta Bolotnikovi koos peamiste l\xc3\xa4hikondlastega kirikuvande alla. Kui mais 1607 n\xc3\xb5ustus ka tsaar Vassili l\xc3\xb5puks isiklikult armee etteotsa asuma, p\xc3\xb6\xc3\xb6rdus \xc3\xb5nn tasapisi v\xc3\xb5imude kasuks. Patriarh Germogen saatis tsaari toetuseks \xc3\xbcle riigi laiali ka l\xc3\xa4kitused, milles kutsus \xc3\xbcles palvetama tsaari edu eest. Oktoobriks 1607 suudeti \xc3\xbclest\xc3\xb5us enamikus piirkondades l\xc3\xa4mmatada.\n_START_SECTION_\nUus kodus\xc3\xb5da\n_START_PARAGRAPH_\nJuba enne Bolotnikovi \xc3\xbclest\xc3\xb5usu l\xc3\xb5plikku mahasurumist ilmus v\xc3\xa4lja uus troonipretendent, kes on ajaloos tuntud Vale-Dmitri II nime all. Too v\xc3\xa4itis, et on imekombel p\xc3\xa4\xc3\xa4senud Vale-Dmitri I ja kuulutas ennast Starodub-Severskis tsaariks. Tsaar Vassili alahindas seda ohtu, saatis oma armee p\xc3\xa4rast \xc3\xbclest\xc3\xb5usu mahasurumist laiali ja seadis prioriteediks hoopis oma abielu noore v\xc3\xbcrstinna Marija Buinossovaga. Patriarh Germogen p\xc3\xbc\xc3\xbcdis k\xc3\xbcll veenda tsaari abielust loobuma ja keskenduma riigi p\xc3\xa4\xc3\xa4stmisele, kuid edutult._NEWLINE_Patriarh Germogen vaikis kuni Vale-Dmitri II oli j\xc3\xb5udnud Moskva alla ja asus juunis 1608 laagrisse Moskva l\xc3\xa4histel Tu\xc5\xa1inos, kuid ka n\xc3\xbc\xc3\xbcd ei \xc3\xb5nnestunud Germogenil veenda tsaar Vassilit asuma taas v\xc3\xa4gede etteotsa ja minema usurpaatori vastu s\xc3\xb5tta. Kui Moskvas puhkesid veebruaris 1609 rahutused, millel n\xc3\xb5uti saamatu tsaari kukutamist ja uue valimist, asus ta siiski tsaari kui seadusliku valitseja kaitsele ja aitas \xc5\xa0uiskil esialgu v\xc3\xb5imule j\xc3\xa4\xc3\xa4da._NEWLINE_Suveks 1610 olid aga Venemaale tunginud ka Poola ning Rootsi v\xc3\xa4ed ning pahameel tsaari vastu kasvas \xc3\xbcha enam ka bojaaride endi seas. 27. juulil (vkj 17. juulil) kukutasid bojaarid Vassili IV ja kaks p\xc3\xa4eva hiljem p\xc3\xbcgati ta vastu tahtmist mungaks. Patriarh Germogen keeldus k\xc3\xbcll m\xc3\xb5lema sammu legaalsust tunnistamast, kuid oli sunnitud olukorraga leppima. Kui varem oli seadusliku troonip\xc3\xa4rija puudumisel v\xc3\xb5im l\xc3\xa4inud kirikupea k\xc3\xa4tte, siis n\xc3\xbc\xc3\xbcd j\xc3\xa4eti patriarh riigiasjade otsustamisest eemale ja Moskvas valitsesid bojaarid kollektiivselt. Kaugemale nende v\xc3\xb5im ka ei ulatunud, sest linna olid sisse piiranud nii Poola kui ka Vale-Dmitri v\xc3\xa4ed._NEWLINE_Selles olukorras hakkas ka Germogen toetama ideed, et uue tsaari leidmiseks tuleb korraldada valimised. Vastava ringkirja saatis ta ka riiki m\xc3\xb6\xc3\xb6da laiali, kuid kuna \xc3\xbckski t\xc3\xb5en\xc3\xa4olistest troonikandidaatidest \xe2\x80\x93 Mihhail Romanov, Vassili Golits\xc3\xb5n, Fjodor Mstislavski \xe2\x80\x93 ei olnud valmis tsaariks kandideerima, kukkus ka see plaan l\xc3\xa4bi. \xc3\x9cha enam Moskva bojaare oli valmis tunnistama tsaarina Poola printsi W\xc5\x82adys\xc5\x82awi (venep\xc3\xa4raselt Vladislav) ja l\xc3\xb5puks andis ka patriarh tema troonile tulekule oma n\xc3\xb5usoleku, kuid ainult tingimusel, et prints v\xc3\xb5tab vastu \xc3\xb5igeusu ja laseb ennast uuesti ristida. L\xc3\xa4bir\xc3\xa4\xc3\xa4kimistel venelaste ja poolakate vahel j\xc3\xb5uti selles tingimuses kokkuleppele, samuti lepiti kokku, et Poola-Leedu v\xc3\xa4ed ei sisene Moskva linna. N\xc3\xa4is, et kriis saab \xc3\xbcletatud ja juba Vale-Dmitri I ajal kavandatud Poola-Venemaa liit teostub.\n_START_SECTION_\nPoola v\xc3\xb5imu all\n_START_PARAGRAPH_\n6. septembril (vkj 27. augustil) 1610 kinnitas Poola hetman Stanis\xc5\x82aw \xc5\xbb\xc3\xb3\xc5\x82kiewski Novodevit\xc5\xa1i kloostri juures v\xc3\xa4ljal valmisolekut kokkuleppe tingimustest kinni pidada ja omalt poolt vandus sinna kogunenud 10 000 Moskva elanikku prints Vladislavile truudust. J\xc3\xa4rgmisel p\xc3\xa4eval andsid inimesed patriarhi juuresolekul Moskva Jumalaema Uinumise katedraalis risti suudeldes ametliku truudusvande. P\xc3\xa4rast seda s\xc3\xb5lmiti ametlik leping. Lisaks n\xc3\xb5udele, et Vladislav peab astuma \xc3\xb5igeusku lasi patriarh Germogen sinna lisada punkti, mis v\xc3\xa4listas Poola ja Venemaa personaaluniooni. Selle punkti kohaselt ei tohtinud Poola kuningas Zygmunt III Waza ilmuda Moskvasse, prints Vladislav aga p\xc3\xa4rast Venemaa troonile asumist viibida Poolas ega p\xc3\xa4rida oma isa krooni._NEWLINE_Kuigi varem oli kokku lepitud, et Poola v\xc3\xa4ed Moskvasse ei sisene, veensid oma turvalisuse p\xc3\xa4rast muretsevad bojaarid (kardeti nii Vale-Dmitri v\xc3\xa4gede r\xc3\xbcnnakut kui ka uut rahva\xc3\xbclest\xc3\xb5usu linnas) nii patriarh Germogeni kui ka hetman \xc5\xbb\xc3\xb3\xc5\x82kiewskit sellest kokkuleppest taganema. 1. oktoobril (vkj 21. septembril) v\xc3\xb5tsid \xc5\xbb\xc3\xb3\xc5\x82kiewski v\xc3\xa4ed enda kontrolli alla k\xc3\xb5ik Moskva kaitserajatised._NEWLINE_Detsembris 1610 tapeti Vale-Dmitri II, umbes samal ajal sai aga teatavaks, et Poola kuningas Zygmunt III on ikkagi huvitatud Moskva allutamisest iseendale, mitte oma pojale. Poola kuninga venelastest toetajad v\xc3\xbcrst Mihhail Salt\xc3\xb5kovi juhtimisel n\xc3\xb5udsid, et patriarh laseks rahval truudust vanduda ka Zygmuntile, kuid patriarh Germogen keeldus sellest resoluutselt. Just sel ajal, detsembris 1610 ja jaanuaris 1611 hakkasid levima kuuldused, et patriarh levitab patriootlikke, poolakate vastu suunatud \xc3\xbcleskutseid. See on aga kahtluse alla seatud, sest t\xc3\xb5en\xc3\xa4osus lepingu teostumiseks oli veel olemas ja \xc3\xbchtegi taolist \xc3\xbcleskutset pole s\xc3\xa4ilinud. Nii on ka arvatud, et tegemist v\xc3\xb5is olla Salt\xc3\xb5kovi ja tema poolehoidjate ringlema lastud kuulujuttudega, mille eesm\xc3\xa4rk oli patriarhist kui neile t\xc3\xbclikast isikust vabaneda._NEWLINE_Patriarh vangistati T\xc5\xa1udovi kloostrisse. Riigis puhkes samal ajal laiaulatuslik rahva\xc3\xbclest\xc3\xb5us poolakate vastu, mida hiljem on seostatud just patriarhi l\xc3\xa4kitustega. Ainus ajaloos s\xc3\xa4ilinud l\xc3\xa4kitus p\xc3\xa4rineb patriarhilt aprillist 1611 ning oli saadetud Ni\xc5\xbeni Novgorodi ja Kaasani elanikele, sel ajal olid \xc3\xbclest\xc3\xb5usnud aga juba Moskva sisse piiranud. Nii ei ole tegelikult v\xc3\xb5imalik \xc3\xb6elda, milline t\xc3\xa4pselt oli patriarhi roll \xc3\xbclest\xc3\xb5usu vallandamisel. On v\xc3\xb5imalik, et versioon nagu oleks patriarh levitanud \xc3\xbclest\xc3\xb5usule \xc3\xb5hutavaid l\xc3\xa4kitusi, oli ikkagi ainult kuulujutt, mis leidis sobiva pinnase ja mida kasutati oma tegevuse \xc3\xb5igustamiseks. Kindlaid t\xc3\xb5endeid, et patriarh tegelikult \xc3\xb5hutas ja \xc3\xb5nnistas \xc3\xbclest\xc3\xb5usu, ei ole._NEWLINE_Kindlalt v\xc3\xb5ib \xc3\xb6elda vaid seda, et poolakate ja nende liitlastest bojaaride n\xc3\xb5uetele saata \xc3\xbclest\xc3\xb5usnute armeele l\xc3\xa4kitused kuuletuda tsaar Vladislavile ja Moskva alt lahkuda vastas ta korduvalt eitavalt. Vahepeal k\xc3\xbcpses isegi kava ta ametist tagandada ja asendada samas kloostris elava endise patriarhi Ignatiga, kuid see ei teostunud._NEWLINE_T\xc3\xa4pselt on ka teadmata, kuidas patriarh suri. On teada, et teda hoiti rasketes tingimustes, k\xc3\xbclmas ja n\xc3\xa4ljas. Levinuima versiooni kohaselt surigi ta 27. veebruaril (vkj 17. veebruaril) 1612 n\xc3\xa4lga._NEWLINE_Moskva \xc3\xb5nnestus \xc3\xbclest\xc3\xb5usnutel vabastada alles 1612. aasta talvel. P\xc3\xa4rast patriarh Germogeni surma j\xc3\xa4i Moskva patriarhitool t\xc3\xbchjaks kuni 1619. aastani, mil patriarhiks valiti tsaar Mihhail I Fjodorovit\xc5\xa1i isa Filaret.'